**Териториално статистическо бюро - Югоизток**

Отдел „Статистически изследвания - Сливен“

**ОЧАКВАНА СРЕДНА ПРОДЪЛЖИТЕЛНОСТ НА ПРЕДСТОЯЩИЯ ЖИВОТ НА НАСЕЛЕНИЕТО В ОБЛАСТ СЛИВЕН ПРЕЗ ПЕРИОДА 2022 - 2024 ГОДИНА**

**Очакваната средна продължителност на предстоящия живот[[1]](#footnote-1)** **общо за населението на област Сливен, изчислена за периода 2022 - 2024 г.** **е 73.6 години**, като спрямо предходния период (2021 - 2023 г.) се увеличава с 1.9 години. Средната продължителност на живота в областта е с 2.0 години по-ниска от средната за страната - 75.6 години (фиг. 1).

**Фиг. 1. Очаквана средна продължителност на предстоящия живот**

**общо за страната и в област Сливен по периоди**

Различната смъртност при мъжете и жените, определят и различната средна продължителност на живота при тези категории население.

Средната продължителност на живота при мъжете в област Сливен е 69.8 години, докато при жените е по-висока – 77.6 години. При мъжете равнището на показателя за област Сливен е по-ниско с 2.1 години от средното за страната, докато при жените - с 1.7 години.

В периода между 2015 и 2024 г. очакваната средна продължителност на предстоящия живот в област Сливен се е увеличила с 0.7 години. При мъжете тя се е увеличила с 0.2 години, а при жените - с 1.2 години. Най-голяма е била разликата в очакваната средна продължителност на предстоящия живот по пол през периодите 2016 - 2018 г. и 2022 - 2024 г. - 7.8 години, а най-малка през периода 2019 - 2021 г. - 6.5 години в полза на жените (табл. 1).

**Таблица 1. Очаквана средна продължителност на предстоящия живот**

**в област Сливен по пол и периоди**

|  |  |  |  |
| --- | --- | --- | --- |
| **Периоди** | **Общо** | **Мъже** | **Жени** |
| 2013 - 2015 | 72.9 | 69.6 | 76.4 |
| 2014 - 2016 | 73.2 | 69.8 | 76.7 |
| 2015 - 2017 | 73.1 | 69.4 | 77.0 |
| 2016 - 2018 | 73.1 | 69.3 | 77.1 |
| 2017 - 2019 | 72.8 | 69.2 | 76.6 |
| 2018 - 2020 | 72.4 | 69.1 | 75.8 |
| 2019 - 2021 | 71.2 | 68.0 | 74.5 |
| 2020 - 2022 | 70.8 | 67.4 | 74.4 |
| 2021 - 2023 | 71.7 | 68.0 | 75.7 |
| 2022 - 2024 | 73.6 | 69.8 | 77.6 |

**Методологични бележки**

**Таблиците за смъртност** (биометрични таблици) се използват за изучаване на повъзрастовата смъртност на населението. Те показват порядъка на измирането на едно поколение и отразяват постепенното намаление на състава му под влияние на смъртността. Таблиците съдържат система от повъзрастови коефициенти (представени като функция на възрастта), които измерват нивото на смъртността в отделните периоди от времето, доживяването до определена възраст, продължителността на живота и други.

Таблиците за смъртност се изчисляват въз основа на данни за броя на умрелите лица по единична възраст и година на раждане; брой на населението по единична възраст и броя на живородените **от три последователни години.**

**Показателят „средна продължителност на предстоящия живот“**, изчисляван въз основа на данните от таблиците за смъртност, измерва очакваното (вероятностно) количество години (или брой години), които предстои средно да преживее едно лице на възраст х (лицата от всяка възраст), при условие че през целия му живот интензивността на смъртността ще се запази същата, каквато е била през текущия период.

**Средната продължителност на предстоящия живот** се изчислява като отношение на сумата на човекогодините, които предстоят да преживеят достигналите дадена възраст x за целия период от предстоящия им живот (от възраст x до пределната възраст), към броя на доживелите възрастта x.

Средната продължителност на предстоящия живот на новороденото се приема за средна продължителност на живота на населението.

Повече информация и данни за очакваната средна продължителност на предстоящия живот на населението за отделните възрасти са достъпни в [Информационна система „ИНФОСТАТ“](https://infostat.nsi.bg/infostat/pages/module.jsf?x_2=51) и на сайта на НСИ, [раздел „Таблици за смъртност“](http://www.nsi.bg/bg/node/3024/).

1. Показателят за очакваната продължителност на живота показва средната продължителност на предстоящия живот на новородените при хипотеза за неизменност в интензивността на наблюдаваната през дадена година повъзрастова смъртност. [↑](#footnote-ref-1)